	
	
	
	



(1–4-sinf oʻquvchilari uchun 4 haftalik mashgʻulotlar toʻplami)

“Kelajak soati” mashg‘ulot ishlanmalari 

[bookmark: _GoBack]  3-HAFTA                     Mavzu: “Vatanimning goʻzal joylari”

Mashg‘ulot maqsadi: 


	Ta’limiy
	Oʻquvchilarning Oʻzbekistonning goʻzal joylari haqidagi tasavvurlarini kengaytirish, oʻzlari bilgan yoki koʻrgan goʻzal maskanlar haqida fikr yuritishga yoʻnaltirish.

	Tarbiyaviy
	Oʻquvchilarda Vatan tabiati va goʻzal maskanlariga mehr, ularni asrash va qadrlash tuygʻularini shakllantirish.

	Rivojlantiruvchi
	Oʻquvchilarning kuzatish, tasavvur qilish, ijodiy fikrlash, hamkorlikda ishlash va oʻz ishini ogʻzaki taqdim etish koʻnikmalarini rivojlantirish.



Kutilayotgan natijalar: 


• Oʻzbekistonning oʻzi biladigan goʻzal joylarini ayta oladi.
• Vatan goʻzalligini rasm, plakat yoki kollaj orqali ifodalay oladi.
• Guruhda hamkorlikda kichik loyiha yarata oladi.
• Oʻz loyihasi haqida 2–3 gap bilan fikrini ifodalay oladi.
• Vatan goʻzalligini asrash zarurligini tushuntira oladi.

💼 Kerakli jihozlar:

· Oʻzbekistonning goʻzal joylari (togʻ, bogʻ, tarixiy obida, shahar) tasvirlangan rasmlar
· Har bir guruh uchun A3 qogʻoz, rangli qalamlar, qaychi, klaster uchun jurnal, rasm boʻlaklari

Mashgʻulot ishlanmasi:


   🕓 3 daqiqa | Tashkiliy qism (“Sayohat kayfiyati”)

Oʻqituvchi: oʻquvchilar bilan salomlashadi, davomatni aniqlaydi.
Oʻqituvchi: assalomu alaykum, bolajonlar! bugun vatanimizning goʻzal joylari boʻylab kichik sayohat qilamiz. tayyor boʻling - biz bugun sayohatchi boʻlamiz! keling, samolyotimizga chiqamiz. qoʻllaringizni qanotdek yozing! men joy nomini aytaman, sizlar esa mos harakatni bajarasiz.
“tog‘!” desam - qoʻllaringizni baland koʻtarib choʻzilasiz;
“oʻrmon!” desam - daraxtlarni tasvirlaysiz;
“bog‘!” desam - gulni hidlayotgandek egilasiz;
“sahro!” desam - issiqdan yelpinasiz.”
Oʻqituvchi: 4–5 marta tasodifiy tartibda soʻzlarni aytadi, tezlikni oshirib boradi.
Oʻquvchilar: qoʻllarini yozib “samolyot” boʻlib turishadi, har bir soʻzga mos harakatni tez bajaradilar.
Oʻqituvchi: ana, endi biz haqiqiy sayohatchilarmiz! qani, vatanimizning goʻzal joylari haqida gaplashishga tayyormisiz?
	Eslatma: Agar sinfda joy tor boʻlsa, oʻquvchilar oʻz partasi yonida turib bajarishlari mumkin. Xohlasangiz “TOGʻ”, “OʻRMON” soʻzlari oʻrniga “Chimyon”, “Orol”, “Registon” kabi aniq joy nomlaridan foydalanib, mavzuga yanada yaqinlashtirsa ham boʻladi.u mashg‘ulot 1-haftaning uyga vazifasi oilada oʻtkazilgan suhbat asosida quriladi. Mashg‘ulot boshlanishidan oldin oʻquvchilar oilaviy suhbatlarini eslab kelishlari kerak.



   🕓 5 daqiqa | Oʻtgan mavzularni eslash (Savol - javob)

Oʻqituvchi: oʻtgan mashg‘ulotda vatan qayerdan boshlanishi haqida gaplashdik. oila
aʼzolaringiz shu haqda qanday fikr bildirdilar?
Oʻquvchilar: 2–3 ta fikr bilan oʻrtoqlashadilar.

  🕓 5 daqiqa | Mavzuga kirish (Aqliy hujum)

Oʻqituvchi: oilamiz, uyimiz, mahallamiz biz uchun juda qadrli. ammo vatanimizda yana qanday goʻzal joylar bor? bilgan joylaringizni ayting-chi!
Oʻquvchilar: Bilgan goʻzal joylarini aytishadi (masalan: Registon, Chorvoq, Chimyon, Amir Temur xiyoboni va h.k.).

  🕓 5 daqiqa | Kuzatish va muhokama (Rasmlarni kuzatish)

Oʻqituvchi: Oʻzbekistonning turli goʻzal maskanlari aks etgan rasmlarni koʻrsatadi.
Oʻqituvchi: diqqat bilan qarang - bu rasmlarda qaysi joylarni taniyapsiz? qaysi maskan haqida koʻproq bilishni xohlardingiz?
Oʻquvchilar: rasmlarni kuzatib, oʻz fikrlarini bildiradilar.

  🕓 15 daqiqa | Kichik loyiha (Jamoa bilan ijodiy loyiha - sinfga mos rollar)

3-bosqich - ijodiy tanlov

Oʻqituvchi: sinfni 4 ta guruhga boʻladi va har bir guruhga rasm chizish uchun quyidagi mavzulardan birini tanlashni taklif qiladi: “tabiat maskanlari”, “shaharlar va tarixiy maskanlar”, “togʻlar, bogʻlar va dam olish maskanlari”, “men orzu qilgan goʻzal oʻzbekiston”.
Oʻquvchilar rasmni yakka tartibda yoki juftlikda, plakat va kollajni esa guruhda tayyorlashlari mumkin. Imkoniyatga qarab rasm maktab hovlisining xavfsiz va ruxsat etilgan joyida asfaltga chiziladi yoki ajratilgan maxsus joyda devorga chiziladi.
Oʻqituvchi: endi guruhlarga boʻlinamiz. har bir guruh oʻz mavzusida rasm, plakat chizadi yoki kollaj tayyorlaydi.

	Eslatma: 1–2-sinflar uchun - rasm chizish, boʻyash va joy nomini yozish topshirigʻi beriladi. 3–4- sinf uchun rasm chizish va 1–2 ta qisqa jumla bilan “Uni qanday asraymiz?” degan savolga javob berish topshirigʻi beriladi. Masalan: “Biz tabiatni asraymiz. Chiqindi tashlamaymiz, daraxtlarni sindirmaymiz.”.



Oʻquvchilar: Guruhlarga boʻlinib, tanlangan mavzuda rasm, plakat yoki kollaj tayyorlaydilar.

  🕓 7 daqiqa | Ogʻzaki taqdimot (Kichik taqdimot)

Oʻqituvchi: har bir guruh 1–2 daqiqada oʻz ishini taqdim etadi. gap qolipidan foydalanishingiz mumkin: biz ... joyini tanladik, chunki .... uni asrash uchun ... qilish kerak.
Oʻquvchilar: har bir guruh navbati bilan chiqib, ishini taqdim etadi.

  🕓 3 daqiqa | Refleksiya (“Jumlani davom ettir”)

Oʻqituvchi: keling, shu jumlani davom ettiring: men vatanimning goʻzalligini ... ishlar bilan asrayman.
Oʻquvchilar: navbat bilan jumlani oʻz fikri bilan yakunlaydi.

Muhokama uchun qoʻshimcha savollar:

Oʻqituvchi: Oʻzbekistonning qaysi goʻzal maskanlarini bilasiz? Bu maskanning goʻzalligi nimada deb oʻylaysiz? Agar tabiat va goʻzal maskanlarni asramasak, qanday oqibatlar yuz berishi mumkin? Ularni asrash uchun siz bugun qanday yaxshi ish qila olasiz?

Refleksiya jumlalari (2 daqiqa)
“Menga Vatanimning _____ joyi yoqadi.”
“Men Vatanimning goʻzalligini _____ orqali asrayman.”
“Bugun men _____ni bildim.”



	
Vatan bizning oilamiz va mahallamizdan boshlanadi. Uning goʻzal tabiati, shaharlari,
tarixiy va madaniy maskanlari esa bizning umumiy boyligimizdir. Uni sevish, qadrlash va
asrash - har birimizning vazifamiz.




Uyga vazifa:

Oʻqituvchi: 1–2-sinf oʻquvchilari: “Oilam bilan borgan eng goʻzal maskan” mavzusida rasm chizadi va oila aʼzolaridan shu joy haqida bitta qiziqarli maʼlumot ogʻzaki soʻrab, yodda saqlab keladi.

Oʻqituvchi: 3–4-sinf oʻquvchilari: xuddi shunday rasm chizadi, biroq oila aʼzolaridan 2–3 ta qiziqarli maʼlumot soʻrab, ularni yozib keladi - keyingi mashg‘ulotda sinfdoshlari bilan oʻrtoqlashadi.
